b'\n_START_ARTICLE_\n\xc4\x8custvo\n_START_PARAGRAPH_\n\xc4\x8custvo je du\xc5\xa1evni proces, s katerim subjektivno izra\xc5\xbeamo svoj vrednostni odnos do kakega predmeta, osebe, delovanja, stanja, pogosto pa tudi do sebe. \xc4\x8custva do\xc5\xbeivljamo kodirano, presojamo pa jih le v primerih, ko so za nas ali za na\xc5\xa1e sporazumevanje pomembna. Paul Eckman (1992) kot temeljna \xc4\x8dustva navaja veselje, \xc5\xbealost, jezo, strah, gnus in presene\xc4\x8denje. Na\xc5\xa1teta \xc4\x8dustva se pojavljajo v razli\xc4\x8dnih kombinacijah in odtenkih. Zgled sestavljenega \xc4\x8dustva, ki zdru\xc5\xbeuje ljubezen (veselje in \xc5\xbealost) ter strah pred izgubo ljubljene osebe, je ljubosumje._NEWLINE_\xc4\x8clove\xc5\xa1ko telo se na okoli\xc5\xa1\xc4\x8dine odziva razli\xc4\x8dno, kar se odra\xc5\xbea s telesnimi in du\xc5\xa1evnimi spremembami. Darwin je v delu Izra\xc5\xbeanje \xc4\x8dustev pri \xc4\x8dloveku in \xc5\xbeivalih (1872) ugotavljal mo\xc4\x8dno podobnost \xc4\x8dustvovanja pri ljudeh in vi\xc5\xa1je razvitih primatih. Za \xc4\x8dloveka je zna\xc4\x8dilno, da \xc4\x8dustvovanje zdru\xc5\xbeuje z intelektom in da z odra\xc5\xa1\xc4\x8danjem pridobiva dejavnej\xc5\xa1i odnos do \xc4\x8dustvovanja. Opis \xc4\x8dustev, ki vklju\xc4\x8duje samo telesne spremembe \xc4\x8dlovekove du\xc5\xa1evnosti, je redukcionisti\xc4\x8den._NEWLINE_\xc4\x8custva so predvsem iracionalen odziv, odvisen od okolja, temperamenta in \xc4\x8dlovekove konstitucije. Ka\xc5\xbeejo se tudi navzven: znanstveno je potrjena povezava med obrazno mimiko in izra\xc5\xbeanjem \xc4\x8dustev, dokazano pa je tudi, da lahko z uporabo obrazne mimike izzovemo \xc4\x8dustva. Oseba, ki se trudi smejati, bo manj \xc5\xbealostna od osebe, ki se ne trudi._NEWLINE_\xc4\x8custva se z odra\xc5\xa1\xc4\x8danjem nau\xc4\x8dimo izra\xc5\xbeati in prepoznavati. Sposobnost prepoznavanja, razumevanja in uravnavanja \xc4\x8dustvenih odzivov pri sporazumevanju ozna\xc4\x8dujemo z izrazom \xc4\x8dustvena pismenost. \xc4\x8custveno opismenjevanje je za socializacijo posameznika zelo pomembno._NEWLINE_Pri ljudeh, ki svoja \xc4\x8dustva pretirano zavirajo, se lahko pojavijo razli\xc4\x8dne bolezni. Po drugi strani se je izkazalo, da vro\xc4\x8dekrvne ljudi z izbruhi mo\xc4\x8dne jeze bolj ogro\xc5\xbeata visok krvni tlak in sr\xc4\x8dni infarkt. Ustrezno ravnanje s \xc4\x8dustvi je torej pomembno tudi z vidika zdravja. K zavedanju o odgovornosti ljudi za svoja \xc4\x8dustva in njihovo izra\xc5\xbeanje so pripomogla dela, kot je \xc4\x8custvena inteligentnost Daniela Golemana.'